Stående applaus for Dæhli
Den norske landslagsspilleren leverte en strålende første omgang, men Cardiff måtte nøye seg med ett poeng i hjemmekampen mot Stoke. Dermed er det to poeng opp til Norwich - som har en kamp tilgode og møter Liverpool søndag - på trygg grunn i kampen om å overleve i Premier League. Hyller Dæhli - Jeg tror vi trenger to seire til, men du vet jo aldri. Vi må ha en seier mer enn Norwich i de tre siste kampene, sier Solskjær etter kampen. Han var nok en gang fornøyd med Mats Møller Dæhlis innsats. - Mats viser gang etter gang at han fortjener plass i laget. Han har gjort det fantastisk siden han kom hit. Mot slutten av kampen var han sliten, derfor valgte jeg å ta ham ut. Dessuten trengte vi høyden til Kenwyne Jones på slutten, forteller Cardiff-manageren. Solskjærs lag var gode den første halvtimen. Og aller best var unggutten Dæhli - som hadde flere strålende dribleraid, involveringer og pasninger. En rekke ganger mottok han applaus fra de 27 686 tilskuerne i Wales. Tvilsomt straffespark Men det var gjestene som tok ledelsen på et tvilsomt straffespark på overtid i første omgang. Peter Odemwingie falt veldig lett, men dommer Howard Webb blåste likevel til Solskjærs store fortvilelse. Marko Arnautovic feiret sin 25-årsdag med å score fra 11-meteren. Mens Solskjær oppsøkte dommer Webb på vei inn i garderoben, åpenbart veldig uenig i straffesituasjonen. Seks minutter etter pause fikk Cardiff straffespark da Fraizer Campbell ble felt av Steven N'Zonzi. Peter Whittingham skjøt lavt, midt i mål - men det var akkurat nok til at ballen snek seg inn. Etter 55 minutter hadde Cardiff en vanvittig trippelsjanse som til slutt endte i mål, men scoringen ble korrekt annullert for offside. Stoke kjørte kampen i sluttminuttene, og Cardiff skal takke keeper Marshall for at det ble et poeng i nedrykksstriden. Takker Marshall - De første 75-80 minuttene fortjente vi mer enn uavgjort. Mot slutten kan du si at vi ikke fortjente noen ting. Men vi har en topp keeper. Han reddet poenget for oss, sier Ole Gunnar Solskjær. Han følte Stokes straffespark på overtid i første omgang var svært tvilsomt. - Jeg føler at det ikke var straffe. Men jeg aksepterer at Webb måtte ta en avgjørelse der og da. Jeg trengte ikke si så mye til pause. Det handler om å kontrollere følelsene når du får sånne avgjørelser mot deg, sier Cardiff-manageren. Nå krysser han fingrene for at Liverpool slår Norwich søndag. Selv prioriterer han familielivet resten av påsken ettersom kona Silje og ungene er på besøk i Cardiff. Kampfakta engelsk Premier League lørdag: Tottenham - Fulham 3-1 (1-1) Mål: 1-0 Paulinho (35), 1-1 Steve Sidwell (37), 2-1 Harry Kane (48), 3-1 Younes Kaboul (62). 35.841 tilskuere. Aston Villa - Southampton 0-0 (0-0) 35.134 tilskuere. Cardiff - Stoke 1-1 (0-1) Mål: 0-1 Marko Arnautovic (str. 45), 1-1 Peter Whittingham (str. 51). 27.686 tilskuere Newcastle - Swansea 1-2 (1-1) Mål: 1-0 Shola Ameobi (23), 1-1 Wilfried Bony (45), 1-2 Bony (str. 90). 51.057 tilskuere. West Ham - Crystal Palace 0-1 (0-0) Mål: Mile Jedinak (str. 59). 34.977 tilskuere.
(Cardiff - Stoke 1-1) Publikum reiste seg og applauderte Mats Møller Dæhli (19) da han ble tatt av banen åtte minutter før slutt.